Kommissionens forordning (EF) nr. 52/2002

af 11. januar 2002

om ændring af forordning (EF) nr. 245/2001 om gennemførelsesbestemmelser til Rådets forordning (EF) nr. 1673/2000 om den fælles markedsordning for hør og hamp bestemt til fiberproduktion

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1673/2000 af 27. juli 2000 om den fælles markedsordning for hør og hamp bestemt til fiberproduktion(1), særlig artikel 9, og

ud fra følgende betragtninger:

(1) Ifølge artikel 3, stk. 2, andet led, i Kommissionens forordning (EF) nr. 245/2001 af 5. februar 2001 om gennemførelsesbestemmelser til Rådets forordning (EF) nr. 1673/2000 om den fælles markedsordning for hør og hamp bestemt til fiberproduktion(2), ændret ved forordning (EF) nr. 1093/2001(3), skal de godkendte første forarbejdningsvirksomheder forpligte sig til dagligt at føre et lagerregnskab over de gennemførte transaktioner. Med henblik på at lette administrationen bør de godkendte første forarbejdningsvirksomheder også have mulighed for at registrere transaktioner pr. parti. Til det formål bør der fastlægges en definition af begrebet parti.

(2) For at undgå konkurrenceforvridning bør de godkendte første forarbejdningsvirksomheder kunne anvende mere end en enkelt virksomhed til rensning af korte hørfibre. Under hensyntagen til behovet for at opretholde tilstrækkelig kontrol bør hver enkelt godkendt første forarbejdningsvirksomhed imidlertid højest kunne anvende to virksomheder til rensning af korte hørfibre pr. produktionsår.

(3) Artikel 10 i forordning (EF) nr. 245/2001 fastsætter, at der skal stilles sikkerhed i forbindelse med hver anmodning om forskud, hvilket i visse tilfælde kan indebære fem forskellige sikkerhedsstillelser i løbet af forarbejdningsperioden i et enkelt produktionsår. Denne ordning bør derfor forenkles, således at der sammen med den første forskudsanmodning stilles en sikkerhed, som beregnes på grundlag af det teoretiske støtteberettigelsesbeløb for hver første forarbejdningsvirksomhed, og som er gyldig for hele den pågældende forarbejdningsperiode. Af hensyn til situationer, hvor nævnte beregning af det teoretiske støtteberettigelsesbeløb kan vise sig at afvige meget fra de faktiske produktionsoverslag, bør medlemsstaterne imidlertid have mulighed for at fastsætte sikkerhedens størrelse mere fleksibelt, dog med bevarelse af et tilsvarende sikkerhedsniveau.

(4) Artikel 17a i forordning (EF) nr. 245/2001 fastsætter bestemmelser om indførsel af hamp. I denne artikels stk. 2, andet afsnit, første led, kan definitionen af en af de operationer, hampefrøene kan undergå, bortset fra anvendelse til udsæd, give anledning til fortolkningsproblemer. Den pågældende definition bør derfor præciseres.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Naturfibre -

UDSTEDT FØLGENDE FORORDNING:

Artikel 1

I forordning (EF) nr. 245/2001 foretages følgende ændringer:

1) Artikel 3 ændres således:

a) Stk. 2, andet led, affattes således: "- at føre et lagerregnskab, dagligt eller pr. parti, der er forskriftsmæssigt knyttet til finansbogholderiet, og registrere oplysninger efter forskrifterne i stk. 5 samt de bilag, som medlemsstaterne kræver af hensyn til kontrollen."

b) I stk. 4, tredje afsnit, ændres "en enkelt virksomhed, der renser korte hørfibre" til "højst to virksomheder, der renser korte hørfibre".

c) I stk. 5, første afsnit, indsættes "eller hvert parti" efter "for hver dag".

d) Følgende stk. 6 indsættes: "6. Et parti er en bestemt mængde hørstrå eller hampestrå, der nummereres ved ankomsten til de forarbejdnings- eller lageranlæg, der er omhandlet i stk. 1.

Et parti kan kun vedrøre en enkelt købs-/salgskontrakt for strå eller et forarbejdningstilsagn eller en forarbejdningskontrakt som omhandlet i artikel 5."

2) Artikel 10, stk. 2, affattes således: "2. Forskuddet udbetales kun, hvis der ikke er konstateret uregelmæssigheder vedrørende ansøgeren i det pågældende produktionsår i forbindelse med den kontrol, der er fastsat i artikel 13, og hvis der er stillet sikkerhed.

Undtagen når det drejer sig om sikkerhedsstillelse vedrørende rensning af korte hørfibre, svarer sikkerheden for hver godkendt første forarbejdningsvirksomhed og for hver type fibre til 35 % af støttebeløbet for de mængder fibre, der fremkommer ved den multiplikation, der er omhandlet i artikel 8, stk. 3, første afsnit, i nærværende forordning.

Medlemsstaten kan dog fastsætte, at sikkerhedens størrelse baseres på produktionsoverslag. I så fald:

a) kan sikkerheden ikke frigives hverken helt eller delvis, inden støtten ydes

b) kan sikkerheden, jf. dog femte afsnit, i forhold til det samlede udbetalte forskudsbeløb ikke være mindre end:

- 110 % indtil den 30. april i det pågældende produktionsår

- 75 % mellem den 1. maj i det pågældende produktionsår og den følgende 31. august

- 50 % mellem den 1. september efter det pågældende produktionsår og datoen for betalingen af restbeløbet af støtten.

For rensning af korte hørfibre svarer sikkerheden til 110 %:

- af støttebeløbet for de mængder fibre, der fremkommer ved den multiplikation, der er omhandlet i artikel 8, stk. 3, første afsnit, i nærværende forordning, eller

- såfremt medlemsstaten anvender foregående stykke, af det samlede udbetalte forskudsbeløb for det pågældende produktionsår.

Sikkerheden frigives mellem første- og tiendedagen efter den dag, hvor støtten er ydet, i forhold til de mængder, for hvilke medlemsstaten har ydet forarbejdningsstøtte."

3) Artikel 17a, stk. 2, andet afsnit, første led, affattes således: "- er bragt i en tilstand, der udelukker anvendelse til udsæd."

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra produktionsåret 2001/02.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 11. januar 2002.

På Kommissionens vegne

Franz Fischler

Medlem af Kommissionen

(1) EFT L 193 af 29.7.2000, s. 16.

(2) EFT L 35 af 6.2.2001, s. 18.

(3) EFT L 150 af 6.6.2001, s. 17.